中秋後一夜觀月
作者：張鎡
朝代：宋

paragraphs: 昨夜月色佳，孤坐不及賞。
深嘆一歲中，此景無復兩。
冒冷試出戶，霧氣方漭沆。
金行既中分，宇宙萃澄漺。
堂堂大圓鏡，倒攝山河像。
或云有桂樹，强作枝葉想。
疇能窮兆朕，聊爾付惚怳。
曾無驚鵲飛，但聽悲蟲響。
氣舒厭偪仄，望極增嘆仰。
今夕看尤好，流光透帷幌。
祗欠些子緣，照物尚晶爽。
盆池局牆角，刺歷認菰蔣。
病餘不舉酒，安得詩思廣。
何當揖浮丘，跨鶴離塵坱。